बहसल माएक बेटा बापेकेँ गरियाबै छै. . . "एकर आगूक पाँति तेहन छल जे सुननाइयो पाप बुझाएत । एते सूनिते लड़काक जेठ भाइ पिनकि गेल "एँ यै अहाँक लाज-धाख नै अछि । माए-बापक आगू बिख्खिन-बिख्खिन गारि पढ़ै छी. . . डोबरीमे डूबि नै जा होइये ? "
प्रश्न सूनि लड़कीयो पक्ष तावमे आबि गेल । लड़कीक माए बाजली "यौ पाहुन एते पिनकै किए छी ? ई तँ परम्परा अछि । एतुका अशीर्वादी बूझि लिअ । "
सारि सब बाजल "ई बुझू जे खाली छोटका गारि पढ़ैलौं । हमरा तँ बड़को आबैत अछि । हे लिअ . . . चंडलबा भैंसूर बहिने संग सू . . . "
"चुप . . . एकदम चुप भऽ जो । "लड़का वेदीसँ उठि गेल आ गेठी खोलैत तमासे थरथराइत बाजल"जकर छोट बहिन एते निर्लज्ज हेतै ओकर बड़कीयो तँ तेहने हेतै । तूँ सब भाइ बहिनक पवित्र रिश्तापर करिखा पोति देलें । हम वियाहसँ एखने मुक्त होबऽ चाहैत छी । . . . एहने बज्जर सन बोल चलते तोहर सभक इज्जत घटैत-घटैत एक दिन लुटा जाइ छौ । परम्पराकेँ तूँ सब अधर्मक ठिकाना बना लेने छें । मैथिलक गारि तखने धरि नीक लागैत छै जखन धरि ओ अश्लीलताक बान्ह नै तोड़ै छै . . . हम जाइ छी . . . अपन बहिनक सींथ पखारि अपने हाथे सिनूरा दिहें । "एते कहि लड़का गेठी खोलि आँगनसँ बाहर निकलि गेल । घरबैया पाथरक मूर्ती जकाँ कींकर्तव्यविमूढ ठाढ़ रहि गेलाह । 